Številka: 60350-0012/2025

Datum: 01. 09. 2025

Direktor javnega zavoda Študentski dom Ljubljana (v nadaljevanju: ŠDL), Svetčeva ulica 9, Ljubljana, na podlagi Sklepa o ustanovitvi javnega zavoda Študentski dom Ljubljana (Uradni list RS, št. 67/12, 24/13, 63/13, 79/15, 52/16, 12/17, 76/17 in 79/23) in Pravil o nastanitvi v javni zavod Študentski dom Ljubljana, št. 0073-0003/2025, z dne 28. 7. 2025 (v nadaljevanju: Pravila) ter smiselni uporabi Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb, v nadaljevanju: ZUP) objavlja

JAVNI RAZPIS

za sprejem in podaljšanje bivanja MLADIH RAZISKOVALCEV IN ŠTIPENDISTOV V JAVNEM ZAVODU ŠTUDENTSKI DOM LJUBLJANA – DOMU PODIPLOMCEV LJUBLJANA (v nadaljevanju: ŠDL DPL) ZA ŠTUDIJSKO LETO 2025/2026

**Vsebina javnega razpisa:**

1. Predmet javnega razpisa.
2. Splošni pogoji, ki jih morajo izpolnjevati študenti za bivanje v ŠDL DPL.
3. Razvrstitvena merila za sprejem v ŠDL DPL.
4. Obveznosti študentov.
5. Obdobje veljavnosti pravice bivanja.
6. Način in roki za oddajo vlog.
7. Način in rok, v katerem bodo študenti obveščeni o izbiri.
8. Okvirne sestavine pogodbe med ŠDL DPL in študentom.
9. Cena bivanja.
10. Predvideno število prostih mest za sprejem in podaljšanje bivanja v ŠDL DPL.
11. Kontakt za informacije in pomoč študentom.
12. Dokumentacija, s katero študent dokazuje izpolnjevanje pogojev.
13. Drugi podatki, pomembni za odločitev o dodelitvi pravice.

# PREDMET JAVNEGA RAZPISA

Predmet javnega razpisa, skladno s Pravili, je bivanje študentov podiplomskega študija tretje stopnje v ŠDL DPL, ki so:

* mladi raziskovalci, zaposleni na delovnem mestu »mladi raziskovalec«, s šifro delovnega mesta H017002; (v nadaljevanju: mladi raziskovalci), ali
* štipendisti, ki prejemajo štipendijo Republike Slovenije, nimajo državljanstva Republike Slovenije, niso zaposleni in niso iskalci zaposlitve (v nadaljevanju: štipendisti).

# SPLOŠNI POGOJI, KI JIH MORAJO IZPOLNJEVATI ŠTUDENTI ZA BIVANJE V ŠDL DPL

Študenti morajo izpolnjevati naslednje splošne pogoje:

* da imajo status študenta in se izobražujejo po podiplomskih študijskih programih tretje stopnje,
* da so **mladi raziskovalci**, zaposleni na delovnem mestu »mladi raziskovalec« (šifra delovnega H017002) **ali**
* **štipendisti**, ki prejemajo štipendijo Republike Slovenije, nimajo državljanstva Republike Slovenije, niso zaposleni in niso iskalci zaposlitve (v nadaljevanju: štipendisti),
* da je stalno prebivališče mladih raziskovalcev, državljanov Republike Slovenije, iz katerega prihajajo v kraj študija, od kraja študija oddaljeno najmanj 25 km,
* da se njihov študijski program izvaja v Ljubljani oziroma v kraju, oddaljenem od Ljubljane največ 25 km,
* da jim ni bil izrečen disciplinski ukrep izključitve iz zavoda.

Izjemoma lahko v zavodu bivajo mladi raziskovalci, državljani Republike Slovenije, katerih stalno prebivališče je od kraja študija oddaljeno manj kot 25 km, če:

* je njihovo stalno prebivališče do najbližjega postajališča javnega prevoznega sredstva oddaljeno najmanj 4 km ali
* živijo v posebno težkih socialnih in zdravstvenih razmerah in predložijo dokazila iz prve in druge alineje drugega odstavka 10. člena Pravil.

# RAZVRSTITVENA MERILA ZA SPREJEM V ŠDL DPL

Vrednost posameznega merila je:

* izjemen uspeh in obštudijske dejavnosti; do 66 točk,
* posebne socialne, zdravstvene in druge razmere študenta: do 27 točk,
* dodatno razvrstitveno merilo: 7 točk.

Skupaj je mogoče zbrati do 100 točk.

***3.A Izjemen uspeh in obštudijske dejavnosti***

Za izjemen uspeh in obštudijske dejavnosti je mogoče zbrati do 66 točk, in sicer:

* za državno ali univerzitetno nagrado (doma ali v tujini); vsaka samostojna nagrada je vredna 10 točk — skupaj do 20 točk,
* za avtorstvo in objavo članka, razprave oziroma drugega prispevka v domači ali tuji strokovni reviji, publikaciji, zborniku, učbeniku; vsak samostojni prispevek je vreden 8 točk (v primeru soavtorstva se preračuna sorazmerni del, na način, da se 8 točk deli s številom soavtorjev in zaokroži na dve decimalni mesti natančno) — skupaj do 24 točk,
* za udeležbo s samostojnim prispevkom oziroma dosežkom, izdelkom, storitvijo, stvaritvijo na mednarodnih strokovnih seminarjih, znanstvenih simpozijih oziroma konferencah, nagrado iz gospodarstva; vsaka je vredna 6 točk — skupaj do 12 točk,
* za fakultetno ali regijsko nagrado, udeležbo na strokovnih seminarjih, znanstvenih simpozijih oziroma konferencah oziroma drugih vrstah strokovne udeležbe na državni ravni; vsaka je vredna 5 točk — skupaj do 10 točk.

***3.B Poseben socialen, zdravstveni položaj in druge razmere***

Za poseben socialen, zdravstveni položaj in druge razmere je mogoče zbrati do 27 točk.

Če študent predloži ustrezna dokazila o posebno težkem socialnem ali zdravstvenem položaju, oziroma starševstvu ter drugih posebno težkih razmerah, se mu po individualni obravnavi dodeli:

* za težek socialni položaj, ki ga izkaže z dokazili pristojnih organov (center za socialno delo ali drug pristojni organ), ki izkazujejo obstoj položaja oziroma drugih posebno težkih razmer v času vložitve vloge – 9 točk,
* za težek zdravstveni položaj (invalidnost, težka ali dolgotrajna bolezen), ki ga izkaže z dokazili pristojnih organov (zdravnik specialist ali drug pristojni organ), katera izkazujejo obstoj položaja oziroma drugih posebno težkih razmer v času vložitve vloge – 9 točk,
* staršu, ki bo v zavodu bival skupaj z otrokom - 9 točk.

***3.C Dodatno razvrstitveno merilo***

Z dodatnim razvrstitvenim merilom je mogoče zbrati 7 točk.

Dodelijo se študentom, Slovencem s stalnim prebivališčem zunaj Republike Slovenije, ki imajo državljanstvo Republike Slovenije, Slovencem s stalnim prebivališčem zunaj Republike Slovenije, ki imajo status Slovenca brez slovenskega državljanstva in Slovencem zunaj Republike Slovenije brez državljanstva in brez statusa, katerih položaj je urejen v Zakonu o odnosih Republike Slovenije s Slovenci zunaj njenih meja - 7 točk.

# OBVEZNOSTI ŠTUDENTOV

Obveznosti študentov so navedene v Domskem redu in drugih internih aktih ŠDL ter v pogodbah o nastanitvi, sklenjenih med študentom in ŠDL.

# OBDOBJE VELJAVNOSTI PRAVICE BIVANJA

Pravica bivanja se študentu dodeljuje za čas izpolnjevanja splošnih pogojev razpisa, ob izpolnjevanju pogoja vsakoletne pravočasne prijave na razpis ter z odločbo pridobljene pravice. Pravica bivanja se po tem javnem razpisu dodeli za študijsko leto 2025/2026.

# NAČIN IN ROKI ZA ODDAJO VLOG

***6.A VLOGA ZA SPREJEM***

VLAGATELJI

Vlogo za sprejem vložijo študenti, ki želijo bivati v ŠDL DPL in:

1. izpolnjujejo splošne pogoje,
2. v študijskem letu 2024/2025 niso pridobili pravice bivanja v ŠDL DPL po tem razpisu, oziroma pridobljene pravice niso koristili ali so bivanje med študijskim letom prekinili.

NAČIN PRIJAVE

**Vlogo za sprejem z dokazili študent izpolni in vloži na** **obrazcu - A »Vloga za sprejem ali podaljšanje bivanja mladih raziskovalcev in štipendistov v javnem zavodu Študentski dom Ljubljana- Domu podiplomcev Ljubljana za študijsko leto 2025/2026.«.**

Vloga mora biti izpolnjena v slovenskem jeziku. V kolikor so priloge, dokazne listine, v tujem jeziku – angleščini ali drugem jeziku, jih Komisija za sprejem v zavod (v nadaljevanju komisija) lahko uporabi v izvirniku (brez prevoda). Komisija lahko zahteva predložitev overjenega prevoda listine, izdane v tujem jeziku, če je to potrebno z vidika potreb komisije in strank, kadar uradna oseba ali stranka ne razumeta jezika v katerem je listina sestavljena in je to potrebno zaradi ugotavljanja in razjasnjevanja dejanskega stanja, ali varstva pravic stranke in pravnih koristi.

Obrazci z vlogo za sprejem in podaljšanje so objavljeni na spletni strani ŠDL (navesti povezavo).

Vlagatelj vlogo za sprejem lahko odda na dva načina:

* **Elektronsko z uporabo varnega elektronskega predala (VEP.si).**

Vlogo z vsemi prilogami je mogoče oddati elektronsko, preko portala VEP.si .
Po registraciji na portalu študenti izpolnijo ustrezen elektronski obrazec za prijavo in priložijo zahtevane priloge. Vsa nadaljnja komunikacija med strankama bo potekala z uporabo varnega elektronskega predala. Po oddaji vloge študent prejme potrdilo o uspešno oddani vlogi. Če študent potrdila ne prejme, vloga ni bila uspešno oddana.

**ALI**

* **S priporočeno pošto na naslov Študentski dom Ljubljana, Komisija za sprejem v zavod - Dom podiplomcev Ljubljana, Svetčeva ulica 9, 1000 Ljubljana.**

Izpolnjena vloga z vsemi zahtevanimi prilogami mora biti poslana v zaprti ovojnici z navedenim pošiljateljem ter naslovnikom s polnim nazivom in naslovom »Študentski dom Ljubljana, Komisija za sprejem v zavod – Dom podiplomcev Ljubljana, Svetčeva ulica 9, 1000 Ljubljana in pripisom VLOGA ZA SPREJEM V ŠDL DPL 2025/2026«.

ROK ZA ODDAJO VLOGE

**Vlogo za sprejem lahko študenti oddajo med 1. septembrom 2025 in 15. januarjem 2026, s tem, da bodo na prvo prednostno listo skladno s 15. členom Pravil uvrščeni študenti, ki bodo vlogo za sprejem oddali do 15. oktobra 2025 (velja za študente, za katere bo mogoče ugotoviti izpolnjevanje splošnih pogojev iz 7. člena Pravil).**

**Za uvrstitev na prvo prednostno listo mora biti vloga oddana najkasneje 15. oktobra 2025.**

Kot pravočasna se upošteva izpolnjena vloga oddana na način in v roku določenem z razpisom. Študenti, ki bodo vlogo oddali pravočasno, a nepopolno, bodo pozvani k dopolnitvi vloge.

Vloge, ki bodo vložene po tem roku (po 15. januarju 2026) in vloge, ki ne bodo dopolnjene v roku in na način skladno s pozivom za dopolnitev, bo komisija zavrgla.

Vloge za sprejem, vložene po 15. oktobru 2025, komisija reši v dveh mesecih od vložitve vloge. Študenti, katerih vloge za sprejem bodo zavrnjene zaradi neizpolnjevanja pogojev, lahko vlogo za sprejem za isto študijsko leto znova vložijo ob spremembi dejanskega stanja in priložijo dokazilo o tej spremembi. Študenti, katerih vloge za sprejem bodo zavržene, lahko vlogo za sprejem za isto študijsko leto vložijo znova.

Študenti, katerih vloge za podaljšanje bivanja bodo zavržene ali jih do 15. oktobra 2025 niso vložili, lahko za isto študijsko leto ponovno vložijo vlogo za sprejem. Vlogo za sprejem iz prejšnjega stavka ob spremembi dejanskega stanja lahko znova vložijo tudi študenti, katerih vloge za podaljšanje bivanja so bile zavrnjene zaradi neizpolnjevanja pogojev.

**6.B VLOGA**  **ZA PODALJŠANJE BIVANJA**

VLAGATELJI

Vlogo za podaljšanje bivanja vložijo študenti, ki so v študijskem letu 2024/2025, skladno s tem razpisom bivali v ŠDL DPL in:

* se niso izselili iz ŠDL DPL ter niso prekinili nastanitvene pogodbe,
* jim (tudi iz razloga neizpolnjevanja splošnih pogojev) ni potekla pravica do bivanja v ŠDL DPL (in s tem tudi nastanitvena pogodba),

NAČIN PRIJAVE

**Vlogo za podaljšanje bivanja z dokazili študent izpolni in vloži na obrazcu - A »Vloga za sprejem ali podaljšanje bivanja mladih raziskovalcev in štipendistov v javnem zavodu Študentski dom Ljubljana- Domu podiplomcev Ljubljana za študijsko leto 2025/2026.«.**

Vloga mora biti izpolnjena v slovenskem jeziku. V kolikor so priloge, dokazne listine, v tujem jeziku – angleščini ali drugem jeziku, jih Komisija za sprejem v zavod (v nadaljevanju komisija) lahko uporabi v izvirniku (brez prevoda). Komisija lahko zahteva predložitev overjenega prevoda listine, izdane v tujem jeziku, če je to potrebno z vidika potreb komisije in strank, kadar uradna oseba ali stranka ne razumeta jezika v katerem je listina sestavljena in je to potrebno zaradi ugotavljanja in razjasnjevanja dejanskega stanja, ali varstva pravic stranke in pravnih koristi.

Obrazci z vlogo za sprejem in podaljšanje so objavljeni na spletni strani ŠDL (navesti povezavo).

Vlagatelj vlogo za podaljšanje bivanja lahko odda na dva načina:

* **Elektronsko z uporabo varnega elektronskega predala (VEP.si).**

Vlogo z vsemi prilogami je mogoče oddati elektronsko, preko portala VEP.si.
Po registraciji na portalu študenti izpolnijo ustrezen elektronski obrazec za prijavo in priložijo zahtevane priloge. Vsa nadaljnja komunikacija med strankama bo potekala z uporabo varnega elektronskega predala. Po oddaji vloge študent prejme potrdilo o uspešno oddani vlogi. Če študent potrdila ne prejme, vloga ni bila uspešno oddana.

**ALI**

* **S priporočeno pošto na naslov Študentski dom Ljubljana, Komisija za sprejem v zavod - Dom podiplomcev Ljubljana, Svetčeva ulica 9, 1000 Ljubljana.**

Izpolnjena vloga z vsemi zahtevanimi prilogami mora biti poslana v zaprti ovojnici z navedenim pošiljateljem ter naslovnikom s polnim nazivom in naslovom »Študentski dom Ljubljana, Komisija za sprejem v zavod – Dom podiplomcev Ljubljana, Svetčeva ulica 9, 1000 Ljubljana in pripisom VLOGA ZA PODALJŠANJE ŠDL DPL 2025/2026«.

ROK ZA ODDAJO VLOGE

**Vlogo za podaljšanje bivanja lahko študenti oddajo od 1. septembra 2025 do 15. oktobra 2025.**

Kot pravočasna se upošteva izpolnjena vloga za podaljšanje bivanja, oddana na način in v roku določenim z razpisom, **to je do 15. oktobra 2025**. Študenti, ki bodo vlogo oddali pravočasno, a nepopolno, bodo pozvani k dopolnitvi vloge.

Vloge, ki bodo vložene po roku, in vloge, ki ne bodo dopolnjene v roku in na način skladno s pozivom za dopolnitev, bo komisija zavrgla.

Študenti, katerih vloge za podaljšanje bivanja bodo zavržene ali jih do 15. oktobra 2025 niso vložili, lahko za isto študijsko leto ponovno vložijo vlogo za sprejem. Vlogo za sprejem iz prejšnjega stavka ob spremembi dejanskega stanja lahko znova vložijo tudi študenti, katerih vloge za podaljšanje bivanje so bile zavrnjene zaradi neizpolnjevanja pogojev (sprememba dejanskega stanja pomeni izpolnjevanje splošnih pogojev tega javnega razpisa, ki jih študent ob vložitvi vloge za podaljšanje iz prejšnjega stavka, ni izpolnjeval).

# NAČIN IN ROK, V KATEREM BODO ŠTUDENTI OBVEŠČENI O IZBIRI

O sprejemu in podaljšanju bivanja mladih raziskovalcev in štipendistov v ŠDL DPL odloča komisija, ki jo imenuje direktor Študentskega doma Ljubljana. Komisija bo na podlagi ZUPa podatke pridobila tudi po uradni dolžnosti iz uradnih evidenc.

Komisija bo pri obravnavi vlog upoštevala le pravočasne, popolne vloge in se odločala na podlagi prejetih dokazil o izpolnjevanju pogojev skladno z določili razpisa in ZUPa. Vloga se šteje za popolno, če je oddana na predpisanem obrazcu A in vsebuje vse zahtevane priloge oziroma podatke, ki jih določa ta javni razpis.

Na podlagi popolnih, pravočasno prispelih vlog bo komisija ugotovila, ali študenti izpolnjujejo pogoje za sprejem ali podaljšanje bivanja v ŠDL DPL.

Komisija bo na podlagi meril predvidoma do 30. novembra 2025 z odločbo določila zbrano število točk za posameznega študenta (za sprejem) in ga uvrstila na prvo prednostno listo. Študenti z enakim številom točk se razvrstijo na prednostno listo tako, da se po vrstnem redu upoštevajo merila iz 10., 11. in 9. člena Pravil. Če dva ali več študentov še vedno zbere enako število točk, ima prednost tisti, ki je prvi oddal vlogo.

Vloge **za sprejem oddane po 15. oktobru 2025** komisija reši ***v dveh mesecih od vložitve vloge***.

Študenti, **ki podaljšujejo bivanje**, bodo o tem, ali izpolnjujejo pogoje za nadaljevanje bivanja v ŠDL DPL z odločbo obveščeni predvidoma do **30. novembra *2025*.**

Komisija bo ob upoštevanju splošnih pogojev in meril Pravil na spletni strani ŠDL **do 30. novembra 2025** objavila **prvo prednostno listo.** Sprejemna pisarna ŠDL DPL napotuje na vselitev študente v skladu z zadnjo objavljeno prednostno listo in trenutno prostimi kapacitetami. Prednost pri vselitvi imajo študenti z višjim številom zbranih točk.

Študente, za katere v navedenem roku ni mogoče ugotoviti izpolnjevanja splošnih pogojev in meril iz prejšnjega odstavka, komisija uvršča na prednostno listo po izdaji odločbe o dodelitvi pravice do bivanja v ŠDL DPL. Komisija nadaljnje prednostne liste objavlja na spletni strani ŠDL najmanj enkrat mesečno.

Študenti bodo o izpolnjevanju pogojev in meril za bivanje v ŠDL DPL obveščeni na način, kot so oddali vlogo za sprejem oziroma podaljšanje.

# OKVIRNE SESTAVINE POGODBE MED ŠTUDENTSKIM DOMOM IN ŠTUDENTOM

Okvirne sestavine pogodbe med študentskim domom in študentom so naslednje:

* podlage za sklenitev pogodbe,
* veljavnost pogodbe in prenehanje pogodbe,
* določilo, da je domski red sestavni del pogodbe in da stanovalec sprejema obveznosti in je seznanjen z vsakokratno vsebino,
* izhajajoče finančne obveznosti, glede na pravno podlago za bivanje in obveznosti ob izselitvi,
* roki za plačilo obveznosti in posledice ob neplačilu,
* odstop stanovalca od pogodbe in odgovornost za povračilo s škodo povzročenih stroškov,
* prijava začasnega prebivališča,
* reševanje sporov,
* veljavnost in učinkovanje pogodbe,
* GDPR izjave.

# CENA BIVANJA

Cene mesečnega bivanja z vključenim DDV so določene v vsakokrat veljavnem Ceniku bivanja in Ceniku ekonomskih oziroma tržnih cen. Na dan objave razpisa sta veljavna cenika z dne 27. 5. 2025:

|  |  |  |  |
| --- | --- | --- | --- |
|  | **Naziv** | **Cena bivanja** | **Tržna cena** |
| **1.** | Garsonjera 23 m2 podpritličje | 193,54 EUR | 320,61 EUR |
| **2.** | Garsonjera 23 m2 pritličje | 233,87 EUR | 419,43 EUR |
| **3.** | Garsonjera 23 m2 nadstropje | 253,20 EUR | 419,43 EUR |
| **4.** | Garsonjera 23 m2 PP11 | 154,82 EUR | 320,61 EUR |
| **5.** | Apartma 35 m2 | 385,48 EUR | 638,29 EUR |
| **6.** | Apartma 53 m2 (družina) | 562,04 EUR | 1.058,32 EUR |

Cenik cen bivanja in cenik ekonomskih oziroma tržnih cen v ŠDL DPL, sta objavljena na spletni strani ŠDL:

* [Cenik bivanja DPL od 1. 7. 2025 dalje.](https://www.sdl.si/fileadmin/user_upload/Dokumenti/ceniki/Cenik_DPL/Cenik_DPL_4._6._2025/Cenik_bivanja_DPL.pdf)
* [Cenik ekonomskih oziroma tržnih cen DPL od 1. 7. 2025 dalje.](https://www.sdl.si/fileadmin/user_upload/Dokumenti/ceniki/Cenik_DPL/Cenik_DPL_4._6._2025/Ekonomske_cene_DPL.pdf)

# PREDVIDENO ŠTEVILO PROSTIH MEST ZA SPREJEM IN PODALJŠANJE BIVANJA V ŠDL DPL

|  |  |  |  |
| --- | --- | --- | --- |
| Vrsta bivanja | Sprejem | Podaljšanje | **Skupno število razpisanih enot** |
| Enota |
| Garsonjera 23 m2 | 42 | 74 | **116** |
| Apartma 53 m2 | 2 | 4 | **6** |
| Apartma 35 m2 | / | 1 | **1** |
| **Skupaj** | **44** | **79** | **123** |

# KONTAKTI ZA INFORMACIJE IN POMOČ ŠTUDENTOM

Morebitna pojasnila v zvezi z razpisom so na voljo na spletni [strani ŠDL](https://www.sdl.si/) pod zavihkom [Kako do ležišča/DPL](https://www.sdl.si/kako-do-lezisca/dom-podiplomcev/) in zavihkom [Pogosto zastavljena vprašanja/DPL](https://www.sdl.si/o-nas/faq/dom-podiplomskih-studentov-dpl/).

**VSEBINSKA POMOČ**

Pri podrobnejših vsebinskih vprašanjih in vprašanjih glede razpisa nudi vsebinsko pomoč sprejemna pisarna ŠDL DPL v času svojih uradnih ur.

e-naslov: infodpl@sdl.si

telefon: (01) 580-5601

**NASLOV KOMISIJE ZA SPREJEM V ZAVOD**

Študentski dom Ljubljana

Komisija za sprejem v zavod - Dom podiplomcev Ljubljana

Svetčeva ulica 9

1000 Ljubljana

e-pošta: infodpl@sdl.si

spletna stran: <https://www.sdl.si>

**VARSTVO OSEBNIH PODATKOV**

Obveščamo vas, da lahko kadar koli uveljavljate pravico do dostopa do svojih osebnih podatkov, popravkov, izbrisa (v primeru osebne privolitve), pravico do omejitve obdelave (v primerih, določenih s Splošno uredbo o varstvu osebnih podatkov (Uredba (EU) 2016/679), GDPR (UL L 119, 4. 5. 2016, str. 1–88)) in pravico do prenosljivosti podatkov.

Za dodatne informacije ali vprašanja v zvezi z varstvom osebnih podatkov se lahko obrnete na kontaktni [elektronski naslov upravljavca](https://www.sdl.si/o-nas/organizacija-pravilniki-in-porocila/varstvo-osebnih-podatkov-gdpr/). Osebni podatki se bodo obdelovali izključno za namen izvedbe postopka sprejema oz. podaljšanja bivanja, hranjeni bodo samo toliko časa, kolikor je nujno potrebno, nato pa bodo varno uničeni.

1. **DOKUMENTACIJA, S KATERO VLAGATELJ DOKAZUJE IZPOLNJEVANJE POGOJEV**

**Dokazila za preverjanje splošnih pogojev in izpolnjevanja meril za bivanje v ŠDL DPL**

**Obvezne priloge k vlogi za sprejem:**

* Tuji državljani predložijo podpisano »Izjavo vlagatelja – tujega državljana o državljanstvu« (povezava do obrazca B).
* Mladi raziskovalci priložijo »Potrdilo delodajalca o zaposlitvi na delovnem mestu mladega raziskovalca (šifra delovnega mesta H017002) v študijskem letu 2025/2026« (povezava do obrazca C).
* Prejemniki štipendije Republike Slovenije priložijo dokazilo o štipendiranju za študijsko leto 2025/2026.
* Tuji državljani, ki v času oddaje vloge prebivajo v tujini oziroma nimajo urejenega začasnega prebivališča in naslova za vročanje v Republiki Sloveniji, v vlogi obvezno navedejo naslov svojega pooblaščenca za vročanje v Republiki Sloveniji, ki so ga pooblastili za vročanje pošte po določbah Zakona o splošnem upravnem postopku, z izpolnjenim »Pooblastilom za vročanje« (povezava do obrazca D).
* Študenti katerih študij se izvaja na visokošolskem zavodu, ki nima sedeža v Ljubljani, predložijo potrdilo visokošolskega zavoda, da ima dislocirano enoto v Ljubljani oziroma kraju največ 25 km oddaljenem od Ljubljane.

**Neobvezne priloge, ki jih študent lahko priloži vlogi za sprejem – obrazcu A (alineje od 3 do 9 se nanašajo na ugotavljanje meril iz 3. točke tega razpisa in so osnova za točkovanje vloge) so:**

* Potrdilo o stalnem prebivališču za državljane RS, z datumom izdaje, ki ob predložitvi ni starejši od 30 dni.
* Potrdilo o statusu študenta podiplomskega študija tretje stopnje za študijsko leto 2025/2026.
* Dokazilo o prejeti državni ali univerzitetni nagradi.
* Dokazilo avtorstvu in objavi članka, razprave oziroma drugega prispevka v domači ali tuji strokovni reviji, publikaciji, zborniku, učbeniku (študentom ni potrebno pošiljati celotnih prispevkov).
* Dokazilo o udeležbi s samostojnim prispevkom oziroma dosežkom, izdelkom, storitvijo, stvaritvijo na strokovnih mednarodnih seminarjih, znanstvenih simpozijih oziroma konferencah, o nagradi iz gospodarstva.
* Dokazilo o prejeti fakultetni ali regijski nagradi, udeležbi na strokovnih seminarjih, znanstvenih simpozijih, konferencah oziroma drugih vrstah strokovne udeležbe na državni ravni v državi.
* Dokazila centra za socialno delo, zdravnika specialista ali drugega pristojnega organa o težkem socialnem ali zdravstvenem položaju (invalidnost, težka ali dolgotrajna bolezen), ki izkazujejo obstoj položaja v času vložitve vloge.
* Rojstni list otroka (v kolikor bo študent starš v ŠDL DPL bival skupaj z otrokom).
* Dokazilo o statusu Slovenca s stalnim prebivališčem zunaj Republike Slovenije (3 C točka razpisa) skladno z določbami veljavnega zakona, ki ureja odnose Republike Slovenije s Slovenci zunaj njenih meja.

**Obvezne priloge k vlogi za podaljšanje bivanja :**

* Tuji državljani predložijo podpisano »Izjavo vlagatelja – tujega državljana o državljanstvu« (povezava do obrazca B).
* Mladi raziskovalci priložijo »Potrdilo delodajalca o zaposlitvi na delovnem mestu mladega raziskovalca (šifra delovnega mesta H017002) v študijskem letu 2025/2026« (povezava do obrazca C).
* Prejemniki štipendije Republike Slovenije priložijo dokazilo o štipendiranju za študijsko leto 2025/2026.

**Neobvezne priloge k vlogi za sprejem in podaljšanje bivanja :**

* Potrdilo o stalnem prebivališču za državljane RS, z datumom izdaje, ki ob predložitvi ni starejši od 30 dni.
* Potrdilo o statusu študenta podiplomskega študija tretje stopnje za študijsko leto 2025/2026.

**Komisija bo za ugotavljanje splošnih pogojev iz 2. točke tega razpisa sama pridobila:**

* Podatek iz Centralnega registra prebivalstva o tem, ali je študent državljan Republike Slovenije, in naslov njegovega stalnega prebivališča (v kolikor ga študent ne priloži že sam).
* Podatek o oddaljenosti stalnega prebivališča študenta (naslov, poštna številka kraja) od kraja študija. Za ugotavljanje oddaljenosti prebivališča od kraja študija (naslov, poštna številka kraja) v km se upošteva najkrajša pot z avtomobilom - daljinomer portala »Google Zemljevidi«.
* Podatek o statusu študenta iz eVŠ evidence študentov in diplomantov oziroma od izobraževalne ustanove (v kolikor ga študent ne priloži že sam).
* Podatek o izrečenem disciplinskem ukrepu izključitve iz ŠDL DPL.

Študentski dom Ljubljana

Tomaž Pečnik

direktor

PRILOGE:

* **Obrazec A** – Vloga za sprejem ali podaljšanje bivanja mladih raziskovalcev in štipendistov v javnem zavodu Študentski dom Ljubljana- Domu podiplomcev Ljubljana za študijsko leto 2025/2026.
* **Obrazec B** – Izjava vlagatelja – tujega državljana o državljanstvu.
* **Obrazec C** - Potrdilo delodajalca o zaposlitvi na delovnem mestu mladega raziskovalca (šifra delovnega mesta H017002) v študijskem letu 2025/2026.
* **Obrazec D** – Pooblastilo z vročanje.